Politiet på Midt- og Vestsjælland har i dag onsdag anholdt syv mænd i alderen fra 19 til 44 år i Roskilde for salg af hash til døren.

Kunderne kunne ringe til et bestemt mobilnummer og bestille hash, og siden januar i år har mindst 825 forskellige mobiltelefoner været i kontakt med 'salgstelefonen', oplyser politiet.

Der er solgt hash i små mængder, men et meget stort antal gange, så den samlede mængde kommer op på ca. 25 kg. hash.

Midt- og Vestsjællands Politi har efterforsket sagen siden januar måned 2014. Politiet har sendt SMS til de 825 mobiltelefoner, hvor brugerne er blevet gjort opmærksom på, at politiet har en mistanke om, at de har købt hash via 'salgstelefonen'.

De syv anholdte bliver senere fremstillet i grundlovsforhør i retten i Roskilde, og anklagemyndigheden vil begære lukkede døre ved retsmødet.

Midt- og Vestsjællands Politi og Roskilde Kommune er bekymrede over det store antal unge mennesker, der har købt hash, skriver politiet i en pressemeddelelse.

Derfor er kommunen klar med akut råd og vejledning på en hotline telefon i dagene efter politiets aktion.

Både skoler, klubber og ungdomsuddannelser orienteres om indsatsen, så de er opmærksomme på børn og unge, der har behov for støtte og vejledning i dagene efter. Unge under 18 år, som overtræder loven for første gang, får desuden et direkte tilbud om hjælp af kommunen.

På ungdomsuddannelserne har kommunen i forvejen et opsøgende team, som vejleder de unge i forbindelse med hashmisbrug. Roskilde kommune har fået Den Kriminalpræventive Pris for sin indsats i forbindelse med et projekt med voksne mentorer, der hjælper unge, som enten er i risiko for eller har begået kriminalitet, med at komme på ret køl igen.